स्टोरी ऐसी जो पहले कभी नहीं देखी होगी; एक्शन सीन में एक्टर्स को रियल में लगे चोट
Mahaakshay Chakraborty film rosh। actor interviewमहाक्षय चक्रवर्ती, अलीना राय स्टारर फिल्म 'रोष' एक मई को JIO सिनेमा पर स्ट्रीम होगी। इसके बाद उनकी दूसरी फिल्म नवाजुद्दीन सिद्दीकी
महाक्षय चक्रवर्ती, अलीना राय स्टारर फिल्म 'रोष' एक मई को JIO सिनेमा पर स्ट्रीम होगी। इसके बाद उनकी दूसरी फिल्म नवाजुद्दीन सिद्दीकी और नेहा शर्मा के साथ ‘जोगीरा सारारारा’ 12 मई को आने वाली है।
रोष के प्रमोशन के लिए महाक्षय चक्रवर्ती, फिल्म की एक्ट्रेस अलीना राय और डायरेक्टर जयवीर पंघाल ने दैनिक भास्कर से खास बातचीत की। इस दौरान इन सभी ने अपनी पर्सनल और प्रोफेशनल लाइफ पर बात की।
फिल्म की कहानी पहले कभी नहीं देखी होगी
महाक्षय ने फिल्म की कहानी पर बात करते हुए कहा, 'मैं कहानी बताना चाहता हूं, पर बता नहीं सकता, क्योंकि एक भी लाइन बताया तो फिल्म देखने का मजा किरकिरा हो जाएगा। मैंने जब डायरेक्टर जयवीर से कहानी के बारे में जानना चाहा था, तब उनका यही कहना था कि ये एक रियलिस्टिक थ्रिलर फिल्म है।
मैंने पूछा कि कहानी की तुलना आप किस फिल्म से कर सकते हैं। उन्होंने कहा- इसके रिफरेंस के लिए मेरे सामने ऐसी कोई फिल्म ही नहीं है। यह सुनकर मैं थोड़ा चौंका। लेकिन जब मैंने खुद नरेशन के लिए बैठा, तब डायरेक्टर को यही कहा कि ऐसी कहानी पर अब तक कोई फिल्म ही नहीं बनी है।
मैंने उसी समय डायरेक्टर से कह दिया कि किसी वजह से मैं यह फिल्म नहीं कर पाऊं, फिर भी इस फिल्म को बनाना जरूर। इस कहानी में कोई हीरो या विलेन नहीं, बल्कि सब रियल कैरेक्टर हैं। सबका एक ही गोल है। ये एक्शन थ्रिलर फिल्म है, जिसमें एक ही रात की कहानी दिखाई गई है।'
एक्शन सीन ऐसे की एक्टर को रियल में चोट लगे थे
'फिल्म में हमारे बीच रॉ फाइटिंग थी ताकि हमारी लड़ाई एकदम रियल लगे। सबसे चुनौती भरी बात ये रही कि कहानी के मुताबिक शुरुआत में ही तय कर लिया गया था कि इतने एरिया में एक्शन करना है। फिल्म में कुछ सीन ऐसे हैं, जिसमें 45 मिनट की फाइटिंग है। रात की शूटिंग में चीजें भी सीमित होती थीं। अगर उसमें से कोई चीज वेस्ट हो गई, तब रात में उसे कहीं से मंगवा भी नहीं सकते थे, इसलिए हमें दोबारा री-टेक लेने का कोई चांस नहीं होता था।
इन सारी दिक्कतों का हम सब सामना करते हुए एकदम रियल तरीके से शूट किए। एक वाकया बताता हूं। एक सीन में मुझे अपने को-एक्टर यश के सीने पर लात मारनी थी, जिससे वह दूर जाकर गिरता है। इस सीन में वास्तव में यश के सीने में लात लगी, जिससे वह दूर जाकर गिरा। इस सीन में उसे सच में चोट लगी।
रात में ही शूट हुई है पूरी फिल्म
महाक्षय बतातें हैं कि नाइट में शूट करना बहुत चुनौती भरा था। उन्होंने कहा, हमारा हर दिन चैलेंजिंग रहा। शूटिंग का पहला दिन था तो सेट पर बैठे-बैठे बेकार चला गया। मैं, अलीना राय और निकिता हम सब सेट पर बैठे हुए थे, पर शूटिंग शुरू ही नहीं हो रही थी। मैंने डायरेक्टर जयवीर पंघाल के पास जाकर पूछा कि शूटिंग शुरू क्यों नहीं कर रहे हैं।
उन्होंने कहा कि कुछ जम नहीं रहा है। पूरी फिल्म एक रात की कहानी है, इसलिए रात में शूट करना होगा। मैंने कहा कि ठीक है, ऐसा ही करते हैं। इस तरह पहला दिन हमारा बर्बाद गया। इसके बाद नाइट के शूटिंग का प्लान बनाया गया, तब किसी तरह हम एक्टर पूरे शेड्यूल को लेकर अपनी डेट एडजस्ट किए। उसके बाद नाइट के हिसाब से पर्दे सहित कई सारी चीजें चेंज करने के बाद पूरा सेट लगाकर फिल्म की शूट की गई।
कहानी रियल लगे इसके लिए करने पड़े थे वर्कशॉप
महाअक्षय के मुताबिक, 'कहानी रियल लगे इसके लिए वर्कशॉप रखी गई थी। शूट के समय कई बार डायरेक्टर जयवीर के साथ बहस भी हुई। मैंने कई बार उनसे कहा कि यह गलत लग रहा है, ऐसा नहीं होना चाहिए! लेकिन डायरेक्टर के पास हमेशा काउंटर जवाब होता था। हम सबने 10 दिन वर्कशाप किए, पर वह फिल्म की बैक स्टोरी के लिए था, जो फिल्म में दिखाई ही नहीं गई है।'
'जोगीरा सारारारा' में बिल्कुल अलग अवतार में दिखेंगे महाअक्षय
'ये एक फैमिली कॉमेडी फिल्म है। लखनऊ में पूरी फिल्म बेस्ड है। नेहा शर्मा और नवाज सर मेन प्रोटागोनिस्ट हैं। इनमें जो कवाब में हड्‌डी हो जाता है, वह मेरा किरदार है। मेरे कैरेक्टर को प्यार से सब लल्लू बोलते हैं। लल्लू बहुत ही सीधा-सादा लड़का है। रेलवे में काम करता है। वह मां का बेटा है, जितना मां कहती है, वह उतना ही करता है। इसका नाम लल्लू है, पर इसको सब उल्लू बनाते हैं। इसके साथ कॉमेडी होते रहती है। मेरे कैरेक्टर से नवाज और नेहा के कैरेक्टर को छुटकारा पाना है। इसमें मेरा कैरेक्टर बिल्कुल अलग और मजेदार है।
